Ehdotus NEUVOSTON TÄYTÄNTÖÖNPANOPÄÄTÖS luvan myöntämisestä Tanskan kuningaskunnalle ja Ruotsin kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 168, 169, 170 ja 171 artiklasta poikkeavan erityistoimenpiteen soveltamista /* COM/2013/0584 final - 2013/0283 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[1], jäljempänä ”alv-direktiivi”, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan ottaa käyttöön mainitusta direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Tanska ja Ruotsi pyysivät kirjeissään, jotka komission pääsihteeristö kirjasi saapuneiksi 3. ja 4. huhtikuuta 2013, voimassaolon jatkoa nykyiselle poikkeukselle, joka on myönnetty alun perin päätöksellä 2000/91/EY[2] ja jonka voimassaoloa on jatkettu päätöksillä 2003/65/EY[3] ja 2007/132/EY[4]. Komissio on alv-direktiiviin 395 artiklan 2 kohdan mukaisesti ilmoittanut muille jäsenvaltioille Tanskan ja Ruotsin esittämästä pyynnöstä 12. kesäkuuta 2013 päivätyllä kirjeellä. Komissio ilmoitti Tanskalle ja Ruotsille 14. kesäkuuta 2013 päivätyllä kirjeellä, että sillä oli kaikki pyynnön arviointia varten tarpeellisina pitämänsä tiedot. Yleinen tausta Tanska ja Ruotsi ovat ottaneet yhdessä käyttöön yksinkertaistetut säännöt, joita sovelletaan Juutinraumassa sijaitsevan maiden välisen kiinteän yhteyden (Juutinrauman väylä) käyttömaksuista suoritetun alv:n palautuksiin. Tätä pidettiin tarpeellisena, koska tavanomaiset alv-säännöt aiheuttaisivat liikaa paperityötä sekä verovelvollisille että viranomaisille. Alv-direktiivin 168, 169, 170 ja 171 artiklassa säädettyjen tavanomaisten alv-sääntöjen mukaisesti sen jäsenvaltion on vähennettävä tai palautettava alv, jossa se on maksettava tai se on maksettu. Koska Juutinrauman kiinteä yhteys sijaitsee osittain Tanskan alueella ja osittain Ruotsin alueella, yhteyden käyttömaksusta suoritetun alv:n palautusta olisi haettava kummaltakin jäsenvaltiolta siltä osin kuin maksu koskee kunkin aluetta. Tarkemmin sanottuna palautuksesta puolet haettaisiin Tanskasta ja puolet Ruotsista. Käytännössä tämä tarkoittaisi sitä, että joko Tanskaan tai Ruotsiin sijoittautuneet verovelvolliset pystyisivät hakemaan rekisteröintijäsenvaltioissaan alv:tä koskevilla kausiveroilmoituksillaan palautusta vain 50 prosentille kyseisestä alv:stä. Loput 50 prosenttia olisi haettava palautuksena toisesta jäsenvaltiosta direktiivin 2008/9/EY[5] nojalla. Myös muihin jäsenvaltioihin kuin Tanskaan tai Ruotsiin sijoittautuneiden verovelvollisten olisi haettava alv:n palautusta kahdella erillisellä direktiivin 2008/9/EY mukaisella palautushakemuksella, joista toinen olisi lähetettävä Tanskaan ja toinen Ruotsiin. Myös verovelvollisten, jotka ovat sijoittautuneet unionin alueen ulkopuolelle, olisi direktiivin 86/560/ETY[6] mukaisesti lähetettävä palautushakemukset sekä Tanskaan että Ruotsiin. Nykyisessä Tanskalle ja Ruotsille myönnetyssä poikkeuksessa yksinkertaistetaan arvonlisäveron palautusta koskevia alv-sääntöjä. Kyseisen poikkeuksen nojalla on mahdollista hakea käyttömaksuista suoritetun alv:n palautusta yhdellä hakemuksella. Yksinkertaistetut säännöt ovat seuraavat: – Tanskaan ja Ruotsiin sijoittautuneet verovelvolliset voivat vähentää kotimaan alv-ilmoituksessaan käyttömaksuista suoritetun vähennyskelpoisen alv:n kokonaisuudessaan, mukaan lukien se alv-osa, joka koskee yhteyden käyttöä sen toisen jäsenvaltion alueella, johon verovelvollinen ei ole sijoittautunut. – Kun kyse on muuhun jäsenvaltioon kuin Tanskaan tai Ruotsiin sijoittautuneista verovelvollisista, jotka hakevat vähennyskelpoisen alv:n palautusta direktiivissä 2008/9/EY säädettyä menettelyä noudattaen, tai jäsenvaltioiden ulkopuolelle sijoittautuneista verovelvollisista, jotka hakevat kyseistä palautusta direktiivissä 86/560/ETY säädettyä menettelyä noudattaen, hakemus on tehtävä pelkästään Ruotsin viranomaisille. Tanska ja Ruotsi pyytävät, että näiden nykyisten yksinkertaistettujen sääntöjen voimassaoloa jatkettaisiin. Ruotsin pyyntönsä liitteessä I esittämien tilastotietojen mukaan tämä verovelvollisten hyväksi käyttöön otettu poikkeus yksinkertaistaa huomattavasti Juutinrauman yhteyden käyttömaksuista suoritetun alv:n palautusta, ja se on osoittautunut onnistuneeksi. Myös komissio katsoo, että tällainen rajat ylittävä vähennys on malliesimerkki liiketoimintaan liittyvien velvoitteiden yksinkertaistamisesta, jonka käyttöä voitaisiin laajentaa yleisen keskitetyn asiointipisteen avulla pitkällä aikavälillä. Tämän vuoksi komissio katsoo poikkeuksen voimassaolon jatkamisen olevan perusteltua. Se ehdottaa voimassaolon jatkamista seitsemällä vuodella päätöksen 2007/132/EY voimassaoloajan mukaisesti. Voimassa olevat aiemmat säännökset Voimassa oleva poikkeus on myönnetty Tanskalle ja Ruotsille 24. tammikuuta 2000, ja sen voimassaoloa on jatkettu 21. tammikuuta 2003 ja 30. tammikuuta 2007. Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. 2. KUULEMISTEN JA VAIKUTUSTEN ARVIOINTIEN TULOKSET Intressitahojen kuuleminen Ei ollut tarpeen. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Ehdotetulla päätöksellä pyritään yksinkertaistamaan Tanskan ja Ruotsin välistä Juutinrauman kiinteää yhteyttä käyttäviltä verovelvollisilta veloitetuista käyttömaksuista suoritetun alv:n palauttamismenettelyä. Vaikutukset ovat joka tapauksessa vähäiset poikkeuksen soveltamisalan kapeuden vuoksi. 3. EHDOTUKSEN OIKEUDELLISET NÄKÖKOHDAT Ehdotetun toimen lyhyt kuvaus Tanskalle ja Ruotsille myönnettävä lupa ottaa käyttöön alv-direktiivin 168, 169, 170 ja 171 artiklasta poikkeava toimenpide, joka koskee verovelvollisten vähennysoikeutta. Oikeusperusta Yhteisestä arvonlisäverojärjestelmästä 28 päivänä marraskuuta 2006 annetun alv-direktiivin 2006/112/EY 395 artikla. Toissijaisuusperiaate Ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta. Suhteellisuusperiaate Ehdotus on suhteellisuusperiaatteen mukainen seuraavista syistä: Päätös koskee kahdelle jäsenvaltiolle niiden omasta pyynnöstä myönnettävää lupaa, eikä siihen liity velvollisuuksia. Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen. Sääntelytavan valinta Ehdotettu sääntelytapa: muu. Muut vaihtoehdot eivät soveltuisi seuraavista syistä: Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY 395 artiklan mukaan yleisistä arvonlisäverosäännöistä voidaan poiketa vain, jos neuvosto antaa siihen luvan yksimielisesti komission ehdotuksesta. Neuvoston täytäntöönpanopäätös on ainoa soveltuva sääntelytapa, koska se voidaan osoittaa yksittäiselle jäsenvaltiolle. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. LISÄTIEDOT Uudelleentarkastelu-, tarkistus- tai raukeamislauseke Ehdotus sisältää raukeamislausekkeen. 2013/0283 (NLE) Ehdotus NEUVOSTON TÄYTÄNTÖÖNPANOPÄÄTÖS luvan myöntämisestä Tanskan kuningaskunnalle ja Ruotsin kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 168, 169, 170 ja 171 artiklasta poikkeavan erityistoimenpiteen soveltamista EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[7] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Tanska ja Ruotsi ovat pyytäneet kirjeissään, jotka komission pääsihteeristö on kirjannut saapuneiksi 3. ja 4. huhtikuuta 2013, lupaa jatkaa sellaisen erityistoimenpiteen soveltamista, joka koskee poikkeusta direktiivin 2006/112/EY 168, 169, 170 ja 171 artiklaan, joissa säädetään verovelvollisten oikeudesta arvonlisäveron, jäljempänä ’alv’, vähentämiseen tai palautuksen hakemiseen jäsenvaltiossa, jossa se on maksettu. (2) Komissio ilmoitti muille jäsenvaltioille Tanskan ja Ruotsin pyynnöistä 12 päivänä kesäkuuta 2013 päivätyllä kirjeellä. Komissio ilmoitti Tanskalle ja Ruotsille 14 päivänä kesäkuuta 2013 päivätyllä kirjeellä, että sillä oli kaikki pyynnön arviointia varten tarpeellisina pitämänsä tiedot. (3) Nämä poikkeuspyynnöt koskevat Tanskan ja Ruotsin välisen Juutinrauman kiinteän yhteyden käyttömaksuista suoritetun alv:n palauttamista. Kiinteään omaisuuteen liittyvien palvelujen suorituspaikkaa koskevien alv-sääntöjen mukaan osa Juutinrauman kiinteän yhteyden käyttömaksusta suoritettavasta alv:stä on maksettava Tanskaan ja osa Ruotsiin. (4) Poiketen siitä, mitä säädetään vaatimuksessa, jonka mukaan verovelvollisten on vähennettävä alv tai haettava sen palautusta siinä jäsenvaltiossa, jossa se on maksettu, Tanskalle ja Ruotsille on myönnetty lupa ottaa käyttöön erityistoimenpide, jonka nojalla verovelvolliset voivat hakea alv:n palautusta keskitetysti yhdeltä verohallinnolta. Lupa myönnettiin ensimmäisen kerran luvan antamisesta Tanskan kuningaskunnalle ja Ruotsin kuningaskunnalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 17 artiklasta poikkeavaa toimenpidettä 24 päivänä tammikuuta 2000 tehdyllä neuvoston päätöksellä 2000/91/EY[8], ja sen voimassaoloa jatkettiin päätöksillä 2003/65/EY[9] ja 2007/132/EY[10]. (5) Poikkeuksen perusteena ollut oikeudellinen ja tosiasiallinen tilanne on pysynyt muuttumattomana. Tanskalle ja Ruotsille olisi sen vuoksi myönnettävä lupa jatkaa erityistoimenpiteen soveltamista tietyn rajoitetun ajan. (6) Tämä poikkeus ei vaikuta kielteisesti alv:stä kertyviin unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 168, 169, 170 ja 171 artiklassa säädetään, Tanskalle ja Ruotsille myönnetään lupa soveltaa seuraavaa menettelyä näiden kahden maan välisen Juutinrauman kiinteän yhteyden (Juutinrauman väylä) käyttömaksuista suoritetun alv:n palauttamiseen: a) Tanskaan sijoittautuneet verovelvolliset voivat vähentää väylän Ruotsin puolella sijaitsevan osan käytöstä suoritetun alv:n Tanskaan tekemissään kausiveroilmoituksissa; b) Ruotsiin sijoittautuneet verovelvolliset voivat vähentää väylän Tanskan puolella sijaitsevan osan käytöstä suoritetun alv:n Ruotsiin tekemissään kausiveroilmoituksissa; c) verovelvolliset, jotka eivät ole sijoittautuneet kumpaankaan edellä mainittuun jäsenvaltioon, on otettava yhteyttä Ruotsin viranomaisiin saadakseen direktiivissä 2008/9/ETY tai direktiivissä 86/560/ETY säädetyn menettelyn mukaisesti käyttömaksuista suoritetun alv:n palautuksen, mukaan lukien Tanskan puolella sijaitsevan väylän käytöstä suoritetun alv:n palautus. 2 artikla Tätä päätöstä sovelletaan 1 päivästä tammikuuta 2014 31 päivään joulukuuta 2020. 3 artikla Tämä päätös on osoitettu Tanskan kuningaskunnalle ja Ruotsin kuningaskunnalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1. [2] EUVL L 28, 3.2.2000, s. 38. [3] EYVL L 25, 30.1.2003, s. 40. [4] EUVL L 57, 24.2.2007, s. 10. [5] EUVL L 44, 20.2.2008, s. 23. [6] EYVL L 326, 21.11.1986, s. 40. [7] EUVL L 347, 11.12.2006, s.1. [8] EYVL L 28, 3.2.2000, s. 38. [9] EYVL L 25, 30.1.2003, s. 40. [10] EUVL L 57, 24.2.2007, s. 10.